【賽馬以外】咁都叫輕率?係咪離譜咗
2024年04月11日 16:46
東網電視
更多新聞短片
沈集成尋晚中三元,應該唔會太介意罰5000蚊啩。
呢輪馬會唔知搞乜,無論係海外事抑或本地賽事,都有啲蝦碌嘢發生,當中梗係以顯示唔到最後賠率嘅問題最嚴重啦,正如大家去買股票,如果證交所顯示嘅股票價位唔啱,令股民落錯盤嘅話,筆者相信肯定有排打官司都得,所以馬會真係要好好撤查究竟部電算機發生咩事,同埋IT部門究竟搞緊乜先得。
另一單就係尋晚發生,如果大家有睇賽事直播,都發覺頭場五班谷草2200米,啲馬入晒閘後響咗兩次鐘,但閘口都係無打開,最終喺無鐘聲響嘅情況下,嗰閘就突然開咗,好彩最終無馬大漏閘,競賽過程亦算順利,但筆者想講返,鐘聲響咗閘口唔開呢件事,今季唔係第一次發生,對上一次都係喺跑馬地,今次又係。再睇番賽後報告,競賽小組嘅解釋就係,「司閘員施百厲報告,當他試圖開閘時,閘門兩度故障及未能打開。他說,他因而以人手操作方式開閘以讓賽事順利開跑。為了讓餘下賽事順暢進行,開閘裝置其後被更換,而小組將會檢討故障事件以確定起因。」
老實講,無論係賠率顯示啱唔啱,閘廂裝置有冇壞,都係賽馬世界非常重要嘅一環,點解會一而再,再而三出現問題?出閘意外都唔係無試過出事,相信喺2016年10月26號「翩翩」嗰次跑馬地閘廂唔係同時開啟,搞到要取消賽事,投注額全部退款嘅事件,馬會肯定唔想再次發生,既然係咁,又點可以容許閘門故障同未能打開,況且轉用人手操作,究竟對人馬有冇影響?仲係唔係公平出閘?呢啲都可以討論。所以除咗要諗辦法令投注額上升,呢啲賽馬嘅基本環節,真係要好好正視喇。
不過,講起尋晚賽後報告,仲有樣嘢令筆者覺得神奇,就係話「十八掌」嘅練馬師沈集成因為輕率提出抗議,畀小組罰咗5000蚊。如果有睇賽事片段,都知頭馬「大學生」入直路後就開始內閃,先阻到「赤馬雄風」,然後「開心勇駒」、「十八掌」、「展宏圖」、「博望坡 」同埋「又龍串鳳」都受到影響,一隻馬可以阻到6駒,都咪話唔誇張,當時筆者心諗就算董明朗真係贏馬,都肯定要付出代價啦,同埋究竟畀佢阻到嘅參戰馬會唔會抗議,或者小組會唔會研訊吓。
最終競賽小組無研訊,而喺派彩作實前,沈集成就提出抗議,但審咗唔夠5分鐘就完,仲要話練者輕率抗議,罰佢5000蚊,筆者真係戥成哥好唔抵。筆者記得以前會喺競賽報告睇到,小組會告誡啲騎練為馬主利益,有責任提出抗議,而今次主要有睇片嘅馬迷,都認同「十八掌」真係有畀「大學生」影響到,輸一個馬位多唔多?觀點與角度啦,但提出抗議至少係合理,事關人哋可以覺得自己隻馬本身可以跑三三四四。但咁都要罰嘅話,唔知馬會處理最近嘅閘門故障事件,又算唔算輕率呢?咁又應唔應該罰錢。
至於「大學生」鞍上人董明朗唔使停賽,最初真係嚇咗筆者一跳,心諗咁都唔使罰?但原來話呢隻馬轉彎時,佢嘅馬鞍向左滑移,令佢處境好不利,兼且隻馬又內閃,佢根本控制唔到先至阻到人。嚟到呢度,筆者覺得今次「大學生」阻到對手,的確未必真係董明朗責任,但阻到咁都一啲事都冇,難免令人感覺唔好,同埋依家係一次過影響咗6匹馬,真係可以唔理?
筆者記得喺好耐之前,應該係1998年啦,有匹「更要當先」雖然最終贏咗場田草1200米賽事,但由於出閘時橫掃千萬阻到唔少馬,結果被取消頭馬資格,由頭馬貶到包尾,依家係咪唔會再出現呢啲判決呢?
■山無陵